Il-Kummissjoni Ewropea - Stqarrija għall-istampa Baġit tal-UE għall-2021: Baġit annwali ffokat fuq l-irkupru Ewropew Brussell, I-24ta' gunju 2020 Il-Kummissjoni llum ipproponiet baġit tal-UE ta' EUR 166.7 biljun għall-2021, li se jiġi kkomplementat b'EUR 211-il biljun f'għotjiet u madwar EUR 133 biljun f'self taħt in-Next Generation EU, l-istrument temporanju għall-irkupru mmirat lejn li jimmobilizza l-investimenti u jagħti skoss 'il quddiem lill-ekonomija Ewropea. Flimkien, il-baġit annwali u n-Next Generation EU se jimmobilizzaw investimenti sinifikanti fl-2021 biex jindirizzaw il-ħsara ekonomika u soċjali immedjata kkawżata mill-pandemija tal-coronavirus, ħalli jagħtu bidu għall-irkupru sostenibbli u jipproteġu u joħlqu l- impjiegi. Il-baġit huwa wkoll konformi bis-sħiħ mal-impenn li jsir investiment fil-futur sabiex naslu għal Ewropa aktar ekoloġika, aktar diġitali u aktar reżiljenti. Ladarba jiġi adottat, dan se jkun l-ewwel baġit taħt il-qafas finanzjarju pluriennali l-ġdid tal-2021– 2027 u l-ewwel baġit annwali propost mill-Kummissjoni tal-President von der Leyen. Il-Kummissarju Johannes Hahn responsabbli għall-Baġit tal-UE qal: "F'dawn iż-żminijiet straordinarji, il-proposta tal-Kummissjoni Ewropea qed timmobilizza appoġġ bla preċedent. Il-baġit annwali tal-2021 se jgħin lil mijiet ta' eluf ta' nies, kumpaniji u reġjuni biex jegħlbu l-kriżi u joħorġu aktar b'saħħithom minn qabel. Biex dan iseħħ, neħtieġu ftehim dwar il-baġit fit-tul u dwar in-Next Generation EU — ftehim li se jibgħat sinjal ta' fiduċja mal-Ewropa kollha." L-abbozz tal-baġit għall-2021, mogħti spinta permezz tan-Next Generation EU, jidderieġi fondi lejn fejn jistgħu jagħmlu l-akbar differenza, f'konformità mal-ħtiġijiet ta' rkupru l-aktar kruċjali tal-Istati Membri tal-UE u tas-sħab tagħna madwar id-dinja. Il-finanzjament se jgħin biex l-Unjoni tagħna tinbena mill-ġdid u tiġi mmodernizzata, billi jitrawmu t-tranżizzjonijiet ekoloġiċi u diġitali, jinħolqu l-impjiegi u jissaħħaħ ir-rwol tal-Ewropa fid-dinja. Il-baġit jirrifletti l-prijoritajiet tal-Ewropa, li huma rilevanti biex jiżguraw irkupru sostenibbli. Għal dan il-għan, il-Kummissjoni qed tipproponi li talloka: — EUR 1.34 biljun għall-programm Ewropa Diġitali għad-difiża ċibernetika tal-Unjoni u b'sostenn għat-tranżizzjoni diġitali; — EUR 3 biljun għall-Faċilità Nikkollegaw l-Ewropa f'infrastruttura tat-trasport aġġornata u bi prestazzjoni għolja biex tiffaċilitata l-konnessjonijiet transfruntiera; — EUR 575 miljun għall-Programm tas-Suq Uniku, EUR 36.2 miljun u EUR 127 miljun rispettivament għall-programmi li jappoġġaw il-kooperazzjoni fl-oqsma tat-tassazzjoni u tad-dwana; - EUR 2.89 biljun għall-Erasmus Plus biex isir investiment fiż-żgħażagħ, kif ukoll EUR 306 miljun għas-setturi kulturali u kreattivi permezz tal-programm Ewropa Kreattiva; — EUR 1.1 biljun għall-Fond għall-Migrazzjoni u l-Ażil u biljun ewro għall-Fond għall-Ġestjoni Integrata tal-Fruntieri biex tiżdied il-kooperazzjoni fil-ġestjoni tal-fruntieri esterni kif ukoll fil-politika tal-migrazzjoni u l-ażil; — EUR 55.2 biljun għall-Politika Agrikola Komuni u EUR 813-il miljun għall-Fond Ewropew għall- Affarijiet Marittimi u s-Sajd, għall-bdiewa u għas-sajjieda tal-Ewropa, iżda wkoll biex tissaħħaħ ir- reżiljenza tas-setturi agroalimentari u tas-sajd u biex jiġu pprovduti l-mezzi meħtieġa għall-ġestjoni tal-kriżijiet; - EUR 228 miljun għall-Fond għas-Sigurtà Interna u EUR 1.05 miljun għall-Fond Ewropew għad- Difiża b'appoġġ għall-awtonomija strateġika u s-sigurtà tal-Ewropa; — EUR 1.9 biljun għall-assistenza ta' qabel l-adeżjoni, biex jiġu appoġġati l-ġirien tagħna, inkluż fil- Punent tal-Balkani; Barra minn hekk, parti kbira mill-fondi se jmorru għal azzjonijiet ta' prijorità identifikati b'rabta man- Next Generation EU, fosthom: EUR 131.5 biljun f'self u madwar EUR 133 biljun f'għotjiet jistgħu jingħataw lill-Istati Membri taħt il- Faċilità għall-Irkupru u għar-Reżiljenza, bħala parti min-Next Generation EU; - EUR 17.3 biljun għal Orizzont Ewropa, biex jiżdied l-appoġġ Ewropew għall-attivitajiet tar-riċerka u l-innovazzjoni relatati mas-saħħa u mal-klima, li minnhom EUR 5 biljun taħt in-Next Generation EU; — EUR 10.13 biljun għal InvestEU, biex isir investiment fl-infrastruttura sostenibbli, fl-innovazzjoni u fid-diġitalizzazzjoni. Parti mill-flus se jmorru għall-Faċilità għall-Investiment Strateġiku, biex tinbena l-awtonomija strateġika fil-ktajjen vitali tal-provvista fil-livell Ewropew; - EUR 8.28 biljun għall-Istrument ta' Appoġġ għas-Solvenza kif propost min-Next Generation EU, biex jindirizza t-tħassib dwar is-solvenza ta' kumpaniji vijabbli fis-setturi ekonomiċi kollha; — EUR 47.15 biljun għall-politika ta' koeżjoni, li se jiġu kkomplementati b'EUR 42.45 biljun taħt REACT-EU kif propost taħt in-Next Generation EU. Il-flus se jmorru għal sussidji għall-impjiegi, skemi ta' xogħol għal żmien qasir u miżuri għall-impjieg taż-żgħażagħ; il-likwidità u s-solvenza tal- SMEs; — EUR 9.47 biljun għall-Fond ta' Tranżizzjoni Ġusta biex jiġi żgurat li t-tranżizzjoni lejn in-newtralità klimatika ma tħalli lil ħadd barra, li EUR 7.96 biljun minnhom huma taħt in-Next Generation EU; — EUR 619-il miljun għal rescEU, il-Mekkaniżmu tal-Unjoni għall-Protezzjoni Ċivili, biex jiġi żgurat li l-Unjoni jkollha l-kapaċità tirrispondi għal emerġenzi fuq skala kbira; — EUR 1.19 biljun għall-EU4Health, il-programm tas-saħħa l-ġdid, li se jattrezza lill-Unjoni tagħna kontra theddidiet futuri għas-saħħa; li minnhom EUR 1.17 biljun se jiġu min-Next Generation EU; — EUR 15.36 biljun għas-sħab esterni tagħna permezz tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI) li minnhom EUR 3.29 biljuni se jiġu min- Next Generation EU; — EUR 2.8 biljun għall-għajnuna umanitarja, li minnhom EUR 1.3 biljun se jiġu min-Next Generation EU, għall-ħtiġijiet umanitarji dejjem jikbru fl-aktar partijiet vulnerabbli tad-dinja. L-abbozz tal-baġit għall-2021 huwa bbażat fuq il-proposta tal-Kummissjoni għall-baġit fit-tul li jmiss tal-UE kif propost fis-27 ta' Mejju 2020. Ladarba l-Parlament Ewropew u l-Kunsill jaqblu dwar il-QFP 2021–2027, inkluż dwar in-Next Generation EU, il-Kummissjoni se tadatta l-proposta tagħha għall- baġit tal-2021 kif meħtieġ permezz ta' ittra emendatorja. Huwa essenzjali li l-abbozz ta' baġit jiġi adottat malajr sabiex mijiet ta' eluf ta' imprendituri, riċerkaturi, bdiewa, u muniċipalitajiet madwar l-Ewropa kollha jkunu jistgħu jibdew jibbenefikaw mill-fondi, biex b'hekk isir investiment f'futur aħjar għall-ġenerazzjonijiet li jmiss. L-abbozz tal-baġit tal-UE għall-2021 jinkludi n-nefqa taħt in-Next Generation EU, li se tiġi ffinanzjata minn self mis-swieq kapitali u min-nefqa koperta mill-approprjazzjonijiet taħt il-limiti massimi tal- baġit fit-tul li huma ffinanzjati mir-riżorsi proprji. Għal dawn tal-aħħar, qed jiġu proposti żewġ ammonti għal kull programm — impenji u pagamenti. "L-impenji" jirreferu għall-finanzjament li jista' jkun hemm qbil dwaru permezz ta' kuntratti f'sena speċifika; "il-pagamenti" jirreferu għall-flus li effettivament jitħallsu. Il-baġit propost għall-2021 huwa ta' EUR 166.7 biljun f'impenji (-9.7 % meta mqabbel mal-2020) u EUR 163.5 biljun f'pagamenti (+ 0.8 % meta mqabbel mal-2020). Dan huwa l-ewwel baġit għall-UE 27, wara l-ħruġ tar-Renju Unit u minn meta ntemm il-perjodu ta' tranżizzjoni. Għal Aktar Informazzjoni Q&A dwar l-Abbozz tal-Baġit 2021 L-abbozz tal-Baġit 2021: test legali Abbozz tal-iskeda informattiva dwar il-baġit 2021 Is-sit web tal-QFP Is-sit web dwar ir-rispons tal-Kummissjoni għall-coronavirus Stqarrija għall-istampa dwar il-QFP li jmiss u n-Next Generation EU (proposta tal- Kummissjoni) Q&A dwar il-QFP li jmiss u n-Next Generation EU Skedi informattivi dwar il-QFP Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Ba_it_tal-UE_g_all-2021__Ba_it_annwali_ffokat_fuq_l-irkupru_Ewropew.pdf